AARHUS: Ingeniørvirksomheden Cowi har købt den århusianske tegnestue Arkitema Architects, som er landets største, for et trecifret millionbeløb. Købet skal være med til at skabe vækst og hive flere store og komplekse projekter i land.

- De globale megatrends, især behovet for bæredygtighed, stiller stadig højere krav til de løsninger, vi skal levere. Købet gør, at vi i endnu højere grad kan levere hele paletten af både teknik og design i én sammenhængende leverance med et højt kvalitetsniveau, siger administrerende direktør hos Cowi, Lars-Peter Søbye.

Cowi er en af de største rådgivende ingeniørvirksomheder herhjemme. Virksomheden har cirka 6.700 medarbejdere, mens den århusianske tegnestue Arkitema Architects har 550 medarbejdere. Tegnestuen har udover kontor i Aarhus også kontorer i København, Stockholm, Malmø og Oslo.

Efterspørgslen efter konsulenthuse, der påtage sig ansvaret for et helt projekt i stedet for kun dele af det er stigende, og med købet af Arkitema Architects står den nye duo stærkt.

- Aftalen sikrer, at vi altid har en stærk ingeniørpartner, uanset hvor vi opererer. Sammen kan vi vinde markedsandele både lokalt og globalt, drevet af urbanisering, digitalisering og klimaforandringer, siger administrerende direktør i Arkitema Architects, Peter Hartmann Berg.

Cowis køb af Arkitema Architects ligger til godkendelse ved konkurrencemyndighederne. Den nøjagtige pris for tegnestuen er omfattet af en fortrolighedsklausul.